Cambrils omple de sabates la plaça de l'Ajuntament per rebutjar la violència masclista | NacióTarragona
Redacció | 25/11/2016 a les 18:42h
Arxivat a: General, violència masclista, Cambrils, Dia Internacional contra la violència envers les dones
​L'alcaldessa i diversos regidors del govern i de l'oposició han llegit un manifest al Palau Municipal d'Esports
Cambrils rebutja la violència masclista omplint la plaça de l'Ajuntament de sabates vermelles. Amb aquesta acció, el consistori se suma a les accions que s'estan duent a terme arreu del país amb motiu del Dia Internacional contra la violència Envers les Dones. Aquesta exposició reivindicativa s'ha realitzat amb les aportacions de sabates fetes per la ciutadania que els voluntaris de diferents associacions han pintat de color vermell.
Aquesta iniciativa social d'art col·lectiu va ser ideada per l'artista mexicana Elina Chauvet, que la va dur a terme per primera vegada a Ciutat Juárez l'any 2009 per denunciar la terrible xacra del terrorisme masclista i de totes les violències que aquest exerceix diàriament i quotidianament en la vida de les dones de tot el món.
El consistori cambrilenc, amb la republicana Camí Mendoza al capdavant, també ha participat en un acte que s'ha celebrat al Palau Municipal d'Esports i que ha comptat amb la participació de més de 400 alumnes de 3r d'ESO dels instituts de Cambrils. A les 12 h, l'alcaldessa i diversos regidors han llegit un manifest institucional al Palau Municipal d'Esports.